"Kogu aeg juhtub palju asju. Meie jaoks on olnud raske ralli," lausus Tänak WRC-le. "Nagu eelnevalt mainisin, siin pole asi esituses ja kiiruses, vaid vastupidavuses ja jamade vältimises. Homme on veel päris palju minna. Nagu näha, midagi pole kindel."

Kuna Tänak juhib ja ainus konkurent on Latvala, siis tekib küsimus: kas soomlane ei hakka meeskonnakäsu tõttu eestlasega enam konkureerima. "Me vajame seda tulemust. Ma ei hakka midagi ütlema, aga mul on asi kontrolli all," ütles Tänak. "Olen olnud temast täna kiirem, aga me vajame mõlemat kohta."

MM-sarja üldseisule pole Tänak jõudnud veel eriti mõelda. "Iga katse juhtub midagi ootamatut. Muretsen rohkem rajaolude kui MM-seisu pärast. Siin on veel palju tööd ees, aga kui läheb nii [nagu praegune seis], siis muutub olukord palju huvitavamaks."

Kui Tänak võidab ralli, siis haarab ta siit 25 punkti ja kerkib 161 silma peale. Neuville'il on koos 172 ja Ogier'l 149 punkti. Loomulikult lisanduvad siia homme ka võimalikud punktid punktikatse eest.